**ΚΑΝΟΝΙΣΜΟΣ ΔΙΠΛΩΜΑΤΙΚΩΝ ΕΡΓΑΣΙΩΝ**

Στο Τμήμα Βιολογικών Εφαρμογών και Τεχνολογιών, η Διπλωματική Εργασία (ΔΕ) είναι **υποχρεωτική** και πραγματοποιείται κατά το τελευταίο έτος των σπουδών. Η επιτυχής διεκπεραίωση της ΔΕ αποτελεί απαραίτητη, ουσιαστική και τυπική προϋπόθεση για την απόκτηση του πτυχίου.

Η ΔΕ μπορεί να είναι:

* **Πειραματική**, διάρκειας δύο εξαμήνων, και ισοδυναμεί με 60 ECTS (48 διδακτικές μονάδες), αντίστοιχα
* **Βιβλιογραφική**, διάρκειας ενός εξαμήνου και διδακτικού φόρτου 30 ECTS (24 διδακτικές μονάδες).

#####

##### *Τα Χαρακτηριστικά της Διπλωματικής Εργασίας*

**Α.** *Πειραματική ΔΕ*: Στόχος είναι η εξοικείωση του φοιτητή με τον επιστημονικό τρόπο σκέψης και τη διαδικασία παραγωγής νέας, πρωτότυπης γνώσης. Μέσα από αυτή τη δραστηριότητα ο φοιτητής αποκτά πρακτική εμπειρία σε ερευνητικές μεθοδολογίες και πειραματικές προσεγγίσεις, μαθαίνει να συνεργάζεται, εξασκείται στην ανασκόπηση και χρήση της βιβλιογραφίας και την αξιοποίησης της υπάρχουσας γνώσης, κατανοεί τη σημασία της τεκμηρίωσης της παρατήρησης και της ορθής διατύπωσης των συμπερασμάτων που προκύπτουν, μαθαίνει να θέτει επιστημονικά ερωτήματα, να αξιολογεί πειραματικά αποτελέσματα και να τα αναλύει κριτικά, υπογραμμίζοντας τη συνεισφορά τους στο επιστημονικό πεδίο που πραγματεύεται. Αποκτά επίσης εμπειρία στη συγγραφή επιστημονικού κειμένου και τη συζήτηση και προφορική παρουσίαση επιστημονικών δεδομένων.

**Β.** *Βιβλιογραφική ΔΕ*: Στόχος είναι η εξοικείωση του φοιτητή με την (σε βάθος) κατανόηση και συγκριτική αξιολόγηση επιστημονικών δεδομένων, τη διατύπωση προβληματισμών και τη δημιουργία καινοτόμων και ερευνητικά προσεγγίσιμων υποθέσεων. Εξασκείται στη χρήση της βιβλιογραφίας και την αξιοποίησης της υπάρχουσας γνώσης, μαθαίνει να αντλεί συγκεκριμένα ή τα σημαντικότερα συμπεράσματα από τα επιστημονικά κείμενα, να συγκρίνει προσεγγίσεις και θεωρίες και να οργανώνει μεγάλη ποσότητα πληροφορίας με τρόπο κατανοητό και εστιασμένο. Χρησιμοποιεί κατά κύριο λόγο πρωτογενείς πηγές (πρωτότυπες πειραματικές δημοσιεύσεις) και σε πολύ μικρότερο βαθμό ανασκοπήσεις (reviews) με στόχο το αποτέλεσμα της νέας προσπάθειας να προσθέτει στην υπάρχουσα Βιβλιογραφία. Αποκτά εμπειρία στην αξιολόγηση επιστημονικών δεδομένων και τη συγγραφή επιστημονικού κειμένου. Κατά τη διάρκεια εκπόνησης της Βιβλιογραφικής ΔΕ συνίσταται (αλλά δεν είναι υποχρεωτική) η συμμετοχή του φοιτητή σε κάποια από τις ερευνητικές δραστηριότητες του εργαστηρίου υποδοχής έτσι ώστε να του δοθεί η δυνατότητα να έρθει σε επαφή με διαδικασίες σύνδεσης της θεωρητικής γνώσης με την πρακτική εφαρμογή.

##### *Προϋποθέσεις για την έναρξη της Διπλωματικής Εργασίας*

 Απαραίτητη προϋπόθεση για την κατάθεση αίτησης έναρξης της εκπόνησης ΔΕ είναι ο/η φοιτητής/τρια να έχει συγκεντρώσει στα οκτώ πρώτα εξάμηνα των σπουδών του (1ο - 8ο):

(α) *161 ΔΜ* εάν το ακαδ. έτος εγγραφής του/της είναι μέχρι και το *2007-08*,

(β) *192 ECTS* εάν το ακαδ. έτος εγγραφής του/της είναι το *2008-09* ή το *2009-10* και

(γ) *192 ECTS* εάν το ακαδ. έτος εγγραφής του/της είναι *από το 2010-11 και μετά.*

Επιπλέον, ο κάθε επιβλέπων μπορεί να θέσει ως προϋπόθεση την επιτυχή παρακολούθηση συγκεκριμένων μαθημάτων (σχετικών με το ερευνητικό του πεδίο), κατά την κρίση του.

Αν υπάρχουν περισσότεροι του ενός υποψήφιοι *για* μια προτεινόμενη ΔΕ, ο επιβλέπων επιλέγει τον/την επικρατέστερο/η σύμφωνα με τα κριτήρια που έχει θέσει, π.χ. επιτυχή παρακολούθηση συγκεκριμένων μαθημάτων, βαθμολογία, βιογραφικό, συζήτηση με τον φοιτητή/φοιτήτρια κ.λ.π.

Η ***Αίτηση Ανάθεσης ΔΕ*** θα κατατίθεται αρμοδίως υπογεγραμμένη στη Γραμματεία (μπορείτε να βρείτε το σχετικό έντυπο στην ελληνική και αγγλική γλώσσα στο site του Τμήματος: Σπουδές/ Διπλωματική Εργασία) ενώ κατά τις περιόδους δήλωσης μαθημάτων θα γίνεται και δήλωση του μαθήματος «Διπλωματική Εργασία» στο σύστημα του Φοιτητολογίου (βλ. παρακάτω).

##### *Επίβλεψη των Διπλωματικών Εργασιών*

***Επιβλέπων*** για κάθε ΔΕ μπορεί να είναι μέλος ΔΕΠ, ή μέλος ΕΕΔΙΠ, ή διδάσκων του ΠΔ 407 (εφόσον η διάρκεια της σύμβασής του το επιτρέπει), ή ερευνητής Α’ - Δ’ βαθμίδας, όπως ορίζεται από το νόμο. Ο Επιβλέπων έχει την ευθύνη της επιλογής του φοιτητή που θα εκπαιδεύσει και είναι υποχρεωμένος να κατευθύνει τη δραστηριότητά του, να εξασφαλίζει τις απαραίτητες συνθήκες για τη διεξαγωγή των πειραμάτων του και να επιβλέπει την πρόοδό του. Ο Φοιτητής είναι υποχρεωμένος να ακολουθεί το πρόγραμμα ερευνητικής δραστηριότητας που έχει συμφωνήσει με τον Επιβλέποντα, να συζητά μαζί του τυχόν δυσκολίες που συναντά, να είναι συνεπής στις υποχρεώσεις του και να σέβεται τους κανόνες και τις αρχές λειτουργίας του εργαστηρίου που εργάζεται.

Για την πραγματοποίηση ΔΕ με Επιβλέποντα που δεν είναι μέλος του τμήματος ούτε και μέλος ΔΕΠ άλλου τμήματος του ΠΙ που διδάσκει στο ΤΒΕΤ, ένα μέλος ΔΕΠ του ΤΒΕΤ (κατά προτίμηση το θεματικά πλησιέστερο) αναλαμβάνει τη σχετική επαφή και είναι υπεύθυνο για την συγκεκριμένη εργασία απέναντι στο τμήμα, καθ’ όλη τη διάρκεια εκπόνησής της (***Υπεύθυνο μέλος ΤΒΕΤ***). Οι φοιτητές/φοιτήτριες που επιθυμούν να εκπονήσουν την Διπλωματική τους εργασία σε άλλο Τμήμα του Πανεπιστημίου Ιωαννίνων ή άλλου Δημόσιου Ερευνητικού Ιδρύματος (\*) πρέπει να καταθέτουν αίτηση προς έγκριση από το Τμήμα, στην οποία θα συμπεριλαμβάνονται εκτός από το ειδικό έντυπο της αίτησης (***Αίτηση Ανάθεσης ΔΕ***) και μία περίληψη του ερευνητικού τους θέματος. Η αίτηση αυτή συνυπογράφεται από τον Φοιτητή, τον Επιβλέποντα και το Υπεύθυνο μέλος ΤΒΕΤ. Αν ο Επιβλέπων δεν είναι ο ίδιος υπεύθυνος του ερευνητικού εργαστηρίου υποδοχής, η αίτηση θα πρέπει να υπογράφεται και από τον Διευθυντή/Υπεύθυνο του εργαστηρίου.

\* Εκτός του ΤΒΕΤ, η ΔΕ μπορεί επίσης να εκπονηθεί:

* Σε άλλο Τμήμα του Παν/μίου Ιωαννίνων
* Σε δημόσιο ερευνητικό κέντρο, Νοσοκομείο ή άλλο επίσημο φορέα που διαθέτει ερευνητικά εργαστήρια στα Ιωάννινα.
* Σε άλλο Πανεπιστήμιο της χώρας
* Σε ερευνητικό κέντρο, Νοσοκομείο ή άλλο επίσημο φορέα της χώρας που διαθέτει ερευνητικά εργαστήρια.
* Σε Πανεπιστήμιο ή ερευνητικό κέντρο του εξωτερικού μετά από Διμερή Συμφωνία.

Ο φοιτητής, μετά το πρώτο τρίμηνο από την έναρξη της ΔΕ, καταθέτει στο Υπεύθυνο Μέλος ΤΒΕΤ μια *Αναφορά Προόδου* την οποία συντάσσει ο ίδιος και εγκρίνει ο Επιβλέποντάς του (αν είναι άλλος από το Υπεύθυνο Μέλος ΤΒΕΤ), από την οποία επιβεβαιώνεται η αρμονική συνεργασία μεταξύ των δύο μερών και λαμβάνεται μέριμνα για την αντιμετώπιση τυχόν δυσκολιών. Στην περίπτωση της Ετήσιας ΔΕ ο φοιτητής καταθέτει στο Υπεύθυνο Μέλος ΤΒΕΤ και μια εξαμηνιαία Αναφορά Προόδου.

##### *Ανακοίνωση Θεμάτων Διπλωματικών Εργασιών*

Η ανακοίνωση των προτεινόμενων θεμάτων γίνεται με συγκεντρωτικό κατάλογο από την Γραμματεία του ΤΒΕΤ στο τέλος κάθε ακαδημαϊκού έτους. Ο κατάλογος περιλαμβάνει θέματα που θα επιβλέψουν τα μέλη ΔΕΠ του Τμήματος καθώς και θέματα ΔΕ τα οποία προτείνονται από Επιβλέποντες εκτός ΤΒΕΤ. Στις ανακοινώσεις αυτές, περιλαμβάνονται ο προτεινόμενος *Τίτλος*, τα *Στοιχεία* του επιβλέποντα, τυχόν *Προϋποθέσεις*, καθώς και μια σύντομη *Περίληψη* του θέματος ή η *Ιστοσελίδα* του εργαστηρίου υποδοχής για την πληρέστερη ενημέρωση των φοιτητών. Η Γραμματεία συγκεντρώνει τα θέματα τον Απρίλιο και τα ανακοινώνει τον Μάιο. Ο κατάλογος μπορεί να συμπληρώνεται διαρκώς έως το τέλος της ακαδημαϊκής χρονιάς με την προσθήκη νέων θεμάτων από τα μέλη ΔΕΠ του ΤΒΕΤ\* ή τα μέλη άλλων πανεπιστημιακών και ερευνητικών ιδρυμάτων. Οι φοιτητές μπορούν να καταθέσουν ***Αίτηση Ανάθεσης ΔΕ*** από την δημοσίευση του καταλόγου έως και την λήξη της εξεταστικής περιόδου στο τέλος Σεπτεμβρίου, εφόσον η έναρξη προγραμματίζεται για το χειμερινό (9ο) εξάμηνο ή έως και τη λήξη της εξεταστικής περιόδου του Φεβρουαρίου, εφόσον η έναρξη προγραμματίζεται για το εαρινό (10ο) εξάμηνο.

Οι φοιτητές μπορούν να κάνουν και τις δικές τους προσπάθειες να βρουν ερευνητικό εργαστήριο για την εκπόνηση της Διπλωματικής τους εργασίας, εκτός αυτών που προτείνονται από το Τμήμα. Ωστόσο προκειμένου να γίνει δεκτή η αίτησή τους, θα πρέπει να ενημερώσουν πρώτα ένα μέλος ΔΕΠ του Τμήματος το οποίο θα αναλάβει να λειτουργήσει ως ***Υπεύθυνο Μέλος ΔΕΠ***, έτσι ώστε στη συνέχεια να ακολουθηθεί η διαδικασία όπως ακριβώς περιγράφεται στην προηγούμενη παράγραφο (βλ. ***Επίβλεψη των Διπλωματικών Εργασιών***), και να υπογραφεί η ***Αίτηση Ανάθεσης ΔΕ***, από τον Φοιτητή, τον Επιβλέποντα και το Υπεύθυνο Μέλος ΤΒΕΤ.

**Η *Δήλωση* της ΔΕ (η οποία είναι ανεξάρτητη από την Αίτηση Ανάθεσης ΔΕ), θα πρέπει να γίνεται στην αρχή κάθε διδακτικού εξαμήνου, μαζί με τις δηλώσεις όλων των μαθημάτων με τους κωδικούς και την προθεσμία που ανακοινώνει η Γραμματεία.**

##### *Χρόνος Έναρξης και Διάρκεια της Διπλωματικής Εργασίας*

Η **ετήσια Πειραματική ΔΕ** δηλώνεται κατά το 9ο εξάμηνο (μάθημα: Διπλωματική Εργασία Ι) και κατά το 10ο εξάμηνο (μάθημα: Διπλωματική Εργασία ΙΙ). Η **Βιβλιογραφική** **ΔΕ** δηλώνεται το 10ο εξάμηνο (μάθημα: Διπλωματική Εργασία ΙΙ).

Σε οποιαδήποτε περίπτωση χρειαστεί παράταση της διάρκειας της ΔΕ (π.χ. πειραματικές ανάγκες, λόγοι υγείας κ.α.) θα πρέπει να υπάρχει συναίνεση τόσο του Επιβλέποντα όσο και του Φοιτητή, ενώ όταν η ΔΕ εκπονείται εκτός ΤΒΕΤ θα πρέπει να έχει ενημερωθεί και το Υπεύθυνο Μέλος ΔΕΠ. Ο χρόνος διακοπής δεν προσμετράται στο συνολικό χρόνο ολοκλήρωσης της πτυχιακής.

Επίσης, σε περίπτωση που ένας φοιτητής/τρια χρειαστεί να απουσιάσει για μεγάλο χρονικό διάστημα από το εργαστήριο υποδοχής προκειμένου να συμμετάσχει σε κάποια εξεταστική περίοδο, ο χρόνος αυτός προσμετράται επιπλέον.

\* Στην περίπτωση που ένας φοιτητής επιθυμεί να επιλέξει εξαμηναίας διάρκειας εργασία αλλά να παρακολουθήσει μαθήματα και από τα δύο εξάμηνα, έχει τη δυνατότητα να κατανείμει στα δύο εξάμηνα το φόρτο εργασίας του και να παρακολουθήσει μαθήματα διδακτικού φόρτου 15 ECTS σε κάθε εξάμηνο.

##### *Συγγραφή και προφορική παρουσίαση της Διπλωματικής Εργασίας*

Όταν ολοκληρωθεί το πειραματικό μέρος (Πειραματική ΔΕ) ή η βιβλιογραφική έρευνα (Βιβλιογραφική ΔΕ), ο φοιτητής συγγράφει την εργασία, για την οποία δέχεται καταρχήν τα σχόλια και τις διορθώσεις του Επιβλέποντα. Η γραπτή αναφορά μπορεί να είναι είτε στα ελληνικά είτε στα αγγλικά ενώ η έκταση και η δομή της καθορίζονται με τις οδηγίες και την συναίνεση του εκάστοτε Επιβλέποντα.

* Στο Εξώφυλλο θα πρέπει να αναφέρονται τα εξής:
	+ Σχολή, Τμήμα, Εργαστήριο (τόπος εκπόνησης της ΔΕ)
	+ Τίτλος
	+ Ονοματεπώνυμο του φοιτητή/τριας
	+ Όνομα του επιβλέποντα. Υπεύθυνος της εργασίας θα αναγράφεται ο επιβλέπων. Στην περίπτωση που αυτός είναι εκτός του ΤΒΕΤ, αναγράφεται επίσης: «*Υπεύθυνος για το ΤΒΕΤ: Ονοματεπώνυμο του υπεύθυνου μέλους ΔΕΠ του Τμήματος*».
	+ Ιωάννινα, Μήνας, Έτος
* Το Κύριο μέρος θα πρέπει να περιλαμβάνει τις ενότητες: *Περίληψη* (στα ελληνικά και στα αγγλικά), *Εισαγωγή*, *Υλικά και Μέθοδοι*, *Πειραματικά Αποτελέσματα*, *Συζήτηση* και *Βιβλιογραφία*.

***Αντίτυπα και CD*:** Ο φοιτητής παραδίδει ένα αντίγραφο της τελικής γραπτής αναφοράς στον επιβλέποντα και ένα στο υπεύθυνο μέλος ΔΕΠ για το Τμήμα αν αυτοί δεν είναι το ίδιο πρόσωπο, καθώς και στους αξιολογητές. Τα αντίγραφα της γραπτής αναφοράς θα πρέπει να παραδίδονται στους αξιολογητές τουλάχιστον μία εβδομάδα πριν την παρουσίαση. Μετά το τέλος της αξιολόγησης, ο φοιτητής/τρια παραδίδει *σ*τη Γραμματεία του ΤΒΕΤένα CD με την τελική μορφή της εργασίας σε pdf.

***Προφορική παρουσίαση*:** Ο φοιτητής παρουσιάζει τα αποτελέσματα της εργασίας του σε δημόσια 20λεπτη παρουσίαση ενώπιον τριών (3) αξιολογητών οι οποίοι βαθμολογούν την προφορική παρουσίαση (Γ). Η ανακοίνωση για την παρουσίαση αναρτάται στην ιστοσελίδα του ΤΒΕΤ τουλάχιστον 2 ημέρες νωρίτερα. Κατόπιν συνεννόησης των μελών ΔΕΠ του ΤΒΕΤ, είναι δυνατόν οι ΔΕ να ομαδοποιούνται κάθε έτος κατά συγγένεια θέματος και να ορίζονται κοινές επιτροπές για την αξιολόγηση των γραπτών αναφορών και των προφορικών παρουσιάσεων.

##### *Ανάρτηση στοιχείων Διπλωματικής Εργασίας στην πλατφόρμα του Τμήματος:* Οι φοιτητές που έχουν φτάσει στο στάδιο της παρουσίασης της Διπλωματικής Εργασίας τους, οφείλουν πριν την παρουσίαση - και οπωσδήποτε πριν την κατάθεση της βαθμολογίας τους από την Τριμελή Επιτροπή - να έχουν εισέλθει στη σχετική ηλεκτρονική πλατφόρμα του Τμήματος (Αρχική Σελίδα/ Σημαντικές Πληροφορίες/ Καταγραφή των υπό παρουσίαση Διπλωματικών Εργασιών (link: <https://docs.google.com/forms/d/e/1FAIpQLSfapwRSJw0HwVm03yaegm323UCxIMl6tw9Xbz0FCD5D1U-yoQ/viewform>) και να έχουν υποβάλει τα πλήρη στοιχεία της Διπλωματικής Εργασίας τους για την καταγραφή της εργασίας στο αρχείο του Τμήματος και για στατιστικούς, διοικητικούς και άλλους λόγους. Σε περίπτωση που δεν έχει πραγματοποιηθεί η ανάρτηση των στοιχείων της ΔΕ, τότε δε θα ανακοινώνεται η βαθμολογία της ΔΕ.

##### *Βαθμολογία της Διπλωματικής Εργασίας*

Η ΔΕ (γραπτή αναφορά και παρουσίαση) αξιολογείται από **Τριμελή Επιτροπή**, η οποία αποτελείται από τον/την **Επιβλέποντα/ουσα** και δύο **Εξεταστές** (μέλη ΔΕΠ ή ΕΕΔΙΠ ή διδάσκοντας του ΠΔ 407 του ΤΒΕΤ\*).

\* Ως Εξεταστής μπορεί επίσης να συμμετάσχει και μέλος ΔΕΠ άλλου τμήματος του Πανεπιστημίου Ιωαννίνων, εφόσον σχετίζεται με τη θεματολογία ή την πειραματική πορεία της ΔΕ.

Η παρουσίαση των ΔΕ με επιβλέποντα εκτός ΤΒΕΤ, θα βαθμολογείται από τον/την επιβλέποντα/ουσα εφόσον βρίσκεται στα Ιωάννινα, και το υπεύθυνο μέλος ΔΕΠ για το Τμήμα, καθώς και τον τρίτο αξιολογητή. Αν ο επιβλέπων αδυνατεί να παραστεί, θα αναπληρώνεται από ένα δεύτερο μέλος ΔΕΠ του Τμήματος, ΕΕΔΙΠ ή διδάσκοντα του ΠΔ 407.

Η Διπλωματική Εργασία αποτελείται από **τρία μέρη** που βαθμολογούνται ως εξής:

|  |  |  |
| --- | --- | --- |
|  | Πειραματική ΔΕ | Βιβλιογραφική ΔΕ |
| **Α.** Πειραματικό μέρος/ Βιλιογραφική έρευνα | 50 % | 25 % |
| **Β.** Γραπτή αναφορά | 25 % | 50 % |
| **Γ.** Προφορική παρουσίαση | 25 % | 25 % |

Για τη βαθμολογία της ΔΕ διατίθεται ειδικό τυποποιημένο ***Ερωτηματολόγιο*** από τη Γραμματεία και την ιστοσελίδα του ΤΒΕΤ.

Συνοπτικά η ΔΕ βαθμολογείται από τους αξιολογητές ως εξής:

|  |  |  |  |
| --- | --- | --- | --- |
|  | Α. Πειραματικό μέρος (Χ0,50) | Β. Γραπτή αναφορά (0,25) | Γ. Προφορική παρουσίαση (Χ0,25) |
| Επιβλέπων | + | + | + |
| Αξιολογητής | + | + | + |
| Αξιολογητής  | + | + | + |

Ο τελικός βαθμός προκύπτει από τον μέσο όρο των τριών βαθμολογητών, λαμβάνοντας υπόψη την ανωτέρω σχετική βαρύτητα κάθε μέρους της διπλωματικής εργασίας.

##### *Μεταβολές κατά τη διάρκεια Εκπόνησης της Διπλωματικής εργασίας*

Μετά την υπογραφή του εντύπου «***Αίτηση Ανάθεσης Διπλωματικής Εργασίας***», η ΔΕ μπορεί να διακοπεί μόνο αν συντρέχουν σοβαροί λόγοι. Για να γίνει αυτό, ο/η αιτών/ούσα, που μπορεί να είναι ο επιβλέπων/ουσα ή ο/η φοιτητής/τρια καταθέτει αίτηση στην Επιτροπή Προπτυχιακού Προγράμματος Σπουδών του ΤΒΕΤ (μέσω της Γραμματείας του Τμήματος) και αναφέρει τους λόγους που κατά την γνώμη του επιβάλλουν αυτή την διακοπή. Η επιτροπή μελετά την αίτηση και υποβάλλει την Εισήγησή της. Η παραπάνω διαδικασία ακολουθείται και για οποιαδήποτε άλλη μεταβολή στη διαδικασία εκπόνησης της ΔΕ (π.χ. αλλαγή επιβλέποντα, αλλαγή από πειραματική σε βιβλιογραφική ΔΕ κ.α.).

Στην ιστοσελίδα του Τμήματος βρίσκονται αναρτημένα τα ακόλουθα έντυπα (σε μορφή DOC) για χρήση από τους φοιτητές:

* **[Κανονισμός Διπλωματικών Εργασιών](http://bat.uoi.gr/images/files/Kanonismos_Diplomatikon_Ergasion_2019-2020.docx%22%20%5Ct%20%22_blank)**
* [**Αίτηση ανάθεσης Διπλωματικής Εργασίας**](http://bat.uoi.gr/images/files/aitisi_anathesis_diplomatikon.doc) (και σε αγγλική έκδοση)
* [**Έντυπο Αξιολόγησης Διπλωματικής Εργασίας**](http://bat.uoi.gr/images/files/axiologisi_diplomatikis_ergasias.doc) (και σε αγγλική έκδοση)
* [**Έντυπο Αξιολόγησης Διπλωματικής Εργασίας από τον/την επιβλέποντα/ουσα**](http://bat.uoi.gr/images/files/axiologisi_diplomatikis_ergasias_epivlepon.doc) (και σε αγγλική έκδοση).